ঢাকা, ৬ জুলাই :: বিএনপি-জামায়াতের টানা ৪৮ ঘণ্টার হরতালের শুরুতেই পুলিশের বেধড়ক পিটুনির শিকার হলেন বিরোধী দলীয় চিফ হুইপ জয়নুল আবদিন ফারুক। আজ বুধবার সকাল সাড়ে ৭টার দিকে সংসদ ভবনের সামনে মানিক মিয়া এভিনিউয়ে বেধড়ক পিটুনির শিকার হন  তিনি। গুরুতর আহত অবস্থায় তাকে রাজধানীর ইউনাইটেড হাসপাতালের আইসিইউতে ভর্তি করা হয়েছে। ঘটনাস্থলে থাকা রিপোর্টার জানান, সকালে হরতালের সমর্থনে মানিক মিয়া এভিনিউয়ে জয়নুল আবদিন ফারুকের নেতৃত্বে মিছিল বের করে বিএনপির সংসদ সদ্যসরা। এতে বাধা দেয় পুলিশ। এ সময় পুলিশের সাথে জয়নুল আবদিন বাক-বিতণ্ডায় জড়িয়ে পড়েন। এক পর্যায়ে পুলিশের সাথে তার ধস্তধস্তি হয়। এতে পুলিশ তাকে রাস্তায় ফেলে লাটিপেটা করে। পুলিশ ফারুকের জামা খুলে পেটায়। লাঠি দিয়ে তার নাক ও মাথা ফাটিয়ে দেয়। পরে আহত ফারুক ন্যাম ভবনে গিয়ে আশ্রয় নিলে সেখানেও হামলা করে  পুলিশ। ভবনের নিচতলায় ফেলে বেধড়ক পেটানো হয় জয়নুল আবদিন ফারুককে। পুলিশের লাঠিপেটায় সংসদ সদস্য শাম্মী আক্তার ও শামসুন্নাহার চুমকিসহ বেশ কয়েকজন আহত হয়। পরে পুলিশ বিএনপি নেতাদের ন্যাম ভবনের ভেতরে অবরুদ্ধ করে রাখে। এ ঘটনায় পর আহত ফারুককে তার বাসায় নেয়া হয়। সেখান থেকে দুপুরে তাকে রাজধানীর ইউনাইটেড হাসপাতালের ইনটেনসিভ কেয়ার ইউনিটে (আইসিইউ) ভর্তি করা হয়। এর আগে হাসপাতালের নিউরো সার্জন বজলুল করিমের তত্ত্বাবধানে তার শারীরিক পরীক্ষা হয়। বর্তমানে তিনি সেখানেই চিকিৎসাধীন রয়েছে। এদিকে বেধড়ক লাঠিপেটায় গুরুতর আহত ফারুককে  হাসপাতালে নেয়ার পথেও পুলিশ বাধা দিয়েছে বলে অভিযোগ করা হয়েছে। বিএনপির সংসদ সদস্য আশরাফ উদ্দিন নিজান অভিযোগ করেন, জয়নুলকে হাসপাতালে নেয়ার পথেও বাধা সৃষ্টি করেছে পুলিশ।